b'\n_START_ARTICLE_\nSebastijan Pregelj\n_START_SECTION_\n\xc5\xbdivljenje in delo\n_START_PARAGRAPH_\nSlovenski pisatelj. Diplomiral je iz zgodovine na Filozofski fakulteti v Ljubljani. Od leta 1991 objavlja svoje zgodbe v literarnih revijah. Leta 1996 je iz\xc5\xa1el njegov prvenec Burka\xc4\x8di, skrunilci in krivoprise\xc5\xbeniki, sledila je zbirka kratke proze Cirilina ro\xc5\xbea in zatem \xc5\xa1e zbirka kratkih zgodb Svinje brez biserov. Zgodbi Onstran steklene stene in Pianino sta bili uvr\xc5\xa1\xc4\x8deni v antologije, ki so iz\xc5\xa1le v nem\xc5\xa1kem, slova\xc5\xa1kem, poljskem in angle\xc5\xa1kem prevodu. Leta 2004 je za \xc4\x8dasopis Pravna praksa napisal serijo kratkih kriminalnih zgodb. Leta 2011 je iz\xc5\xa1la Pregljeva \xc4\x8detrta zbirka kratke proze Prebujanja. _NEWLINE_Leta 2004 je iz\xc5\xa1el Pregljev prvi roman Leta milosti, sledil je roman Na terasi babilonskega stolpa, s katerim je bil finalist nate\xc4\x8daja Cankarjeve zalo\xc5\xbebe za roman iz sodobnega \xc5\xbeivljenja in je kasneje iz\xc5\xa1el tudi v nem\xc5\xa1kem prevodu. Leta 2010 je iz\xc5\xa1el Pregljev tretji roman Mo\xc5\xbe, ki je jahal tigra. Pregelj je bil z vsemi tremi romani finalist za nagrado Kresnik - nagrado za najbolj\xc5\xa1i roman leta, ki jo podeljuje \xc4\x8dasnik Delo. Leta 2013 je sledil \xc4\x8detrti roman Pod sre\xc4\x8dno zvezdo, ki je poleti 2014 izhajal kot podlistek v dnevniku Ve\xc4\x8der, 2015 pa je iz\xc5\xa1el \xc5\xa1e v nem\xc5\xa1kem prevodu. Konec leta 2014 je iz\xc5\xa1el roman Kronika pozabljanja, leta 2017 je sledil kratek roman Vdih. Izdih., dve leti kasneje pa roman V Elvisovi sobi._NEWLINE_V sodelovanu z Ga\xc5\xa1perjem Troho je nastal vodnik Literarne poti Ljubljane, ki je leto kasneje iz\xc5\xa1el \xc5\xa1e v angle\xc5\xa1kem prevodu Ljubljana Literary Trail. _NEWLINE_Od leta 2014 nastajata\xc2\xa0seriji zgodb za mlaj\xc5\xa1e bralce. Zgodbe s konca kamene dobe so postavljene v \xc4\x8das koli\xc5\xa1\xc4\x8darjev, dogodiv\xc5\xa1\xc4\x8dine duha Babujana in prijateljev pa se dogajajo tu in zdaj. Prva dva dela Zgodb s konca kamene dobe sta bila nominirana za desetnico, nagrado, ki jo DSP podeljuje za najbolj\xc5\xa1e otro\xc5\xa1ko oziroma mladinsko delo. _NEWLINE_Pregelj je \xc4\x8dlan Dru\xc5\xa1tva slovenskih pisateljev. \xc5\xbdivi in dela v Ljubljani.'